Marty Walsh. Is polaiteoir Meiriceánach é Marty Walsh (a rugadh ar 10 Aibreán 1967). Is ball den Pháirtí Daonlathach é. Rinne Marty Walsh éacht agus an Mhéaracht Bhoston a bhuachan faoi dhó, in 2013 agus in 2017.
Saol.
Muintir.
Is as Ros Muc, i gConamara in Éirinn, iad a mhuintir. Is mac é Marty Walsh le John Walsh, nó John Mháirtín Tom as Caladh Mhaínse, Carna, nach maireann, agus Mary Walsh, nó Mary Joe Pheadair Uí Mháille, as Ros Cíde, Ros Muc. 
Chuaigh siad beirt ar imirce go Meiriceá, áit ar rugadh Walsh féin. Ba é an ceannasaí iomráiteach ceardchumainn, Pádraig Mháirtin Tom – Pat Walsh –a uncail. 
Rugadh agus a tógadh Marty Walsh i gceantar Dorchester, Boston. Cónaíonn a mháthair, Mary in Dorchester i gcónaí. 
Tá go leor daoine muintearthacha idir na Breathnaigh (as Caladh Mhaínse i gCarna) agus a ghaolta as Ros Muc in Boston. 
Ceardchumannachas.
Bhí Walsh ina bhall de Cheardchumann na nOibrithe tógála, a raibh a uncail Pat i gceannas air, ó bhí sé ina dhéagóir agus d’oibrigh sé féin ar na láithreáin tógála ina óige.
Bhí Walsh ina cheannaire ar chónaidhm na gceardchumann tógála agus ceirde uilig i mBoston, ó 2011 go dtí 2013, sular toghadh é ina Mhéara.  
Méara.
Bhí Martin Walsh insealbhaithe mar mhéara Bhoston ar an 6 Eanáir 2014. Bhí sé mar mhéara ar Bhoston, Massachusetts idir 2014 agus 2021. Toghadh an polaiteoir de chuid na nDaonlathach ina mhéara ar Bhoston den chéad uair i Samhain 2013 agus atógadh é sa phost sin, le beagnach 65% den vóta, in 2017. D’éirigh leis ceangal a chothú idir aicmí go leor ina chuid feachtas – an pobal den chine dubh, muintir na hÁise agus tuilleadh.
Sheas Walsh go láidir le himirceoirí agus bhí sé fabhrach le mionlaigh ar bhonn creidimh agus inscne agus ar cheisteanna eile a gcuirfí an branda ‘liobrálach’ orthu. Mar shampla, d'fhógair Walsh sa bhliain 2017 go mbeadh Bhoston ina áit shábháilte ag imircigh mídhleathacha atá ag maireachtáil faoi eagla faoi réimeas slándála an Uachtaráin Trump.
Le linn fheachtas Walsh in Boston, cuireadh chun cinn é mar dhuine a raibh dul chun cinn eacnamaíochta ar cheann de na clocha móra ar a phaidrín.
Bhí Walsh i gcroílár scannán faisnéise faoi riaradh na cathrach sa bhliain 2020, an scannán "City Hall." Tá Marty Walsh páirteach i go leor de radharcanna an scannáin.
Ag searmanas cathartha i gCathair na Gaillimhe sa bhliain 2018, bronnadh saoirse na cathrach ar Mhéara Bhoston Marty Walsh.
Rúnaí Saothair.
Dlúthchairde iad Marty Walsh agus Joe Biden. Mar shampla, tháinig Biden in aon turas go Boston in Eanáir 2017 go mbeadh sé ina aoi speisialta ag insealbhú Walsh don dara téarma Méarachta sa gcathair.  Dúradh go forleathan ag an am go raibh baint mhór ag Walsh leis an mbua a bhí ag Joe Biden sna réamhthoghcháin Dhaonlathacha in Massachusetts. (Bhí tuairimíocht láidir ann tráth go raibh a shúil ag Marty Walsh ar thoghchán na hUachtaránachta). 
Fuair Walsh aitheantas mór náisiúnta nuair, ar 7 Eanáir 2021, ba é rogha Joe Biden mar Rúnaí Saothair na Stát Aontaithe. Bhí le Walsh déileáil le coinníollacha sábháilteachta agus sláinte oibrithe na tíre. Agus ceist an bhunphá in aghaidh na huaire d’oibrithe le láimhsiú (bhí iarracht ar bun le dlí náisiúnta a chur i bhfeidhm). Tugadh moladh mór do Walsh faoin gcaoi a ndearnadh stailc thraenach ar fud na Stát a sheachaint.
Sa bhliain 2023, bhí Cumann Imreoirí Haca na Stáit Aontaithe agus Cheanada sa tóir ar cheannasaí agus chuathas sa tóir ar Marty Walsh. Cuireadh tairiscint mhór os a chomhair – $3.5 milliún sa mbliain. 
In 2024, bhí Walsh ainmnithe ag Joe Biden do shuíochán Gobharnóra sna seirbhísí náisiúnta poist (dualgas páirtaimseartha a bhaineann le jab an Ghobharnóra Poist).
Pearsanta.
Cónaíonn Marty Walsh agus a pháirtí, Lorrie, i Lower Mills in Boston agus caitheann sé corrthréimhse freisin sa teach atá acu in Cape Cod.